
Nunha calma matinal de Corea, desas que pola súa paz e 
traquilidade de verdade a facían merecer-lo seu antigo nome, “Cho- 
sen”, houbo un político chamado Yi Chin Ho. Era moi talentoso e — 
quen sabe?— quizáis en absoluto peor có resto dos políticos do 
mundo. Pero, a diferenza dos estraxeiros da súa caste, Yi Chin Ho 
estaba na cadea. Non por desviar sen decatarse para si cartos 
públicos, senón por desviar sen decatarse demasiados. O exceso é 
deplorable en todo, mesmo na corrupción, e os excesos de Yi Chin 
Ho trouxéronlle o máis deplorable apertarrabos. 

Dez mil ghuans debíalle ó goberno, e estaba na cadea sentenciado 
a morte. A súa situación tiña unha vantaxe: tiña tempo abondo para 
pensar. E matinou. Logo chamou ó carcereiro. 

—Home fiucego, ves ante ti ó máis coitado —comezou dicir—. 
Confórmome, con todo, se me deixas saír unha horiña esta noite. 
Cómpreche, ademáis, porque hei coidar de que prosperes nos 
vindeiros anos, ata chegar a se-lo director de tódalas cadeas de 
Cho-sen. 

—E logo? —preguntou o carcereiro—. Vaia tolería! Só unha horiña, 
coma se non estiveses a agardar a que che corten a cabeza! E eu 
que teño unha vella e respetabilísima nai, por riba dunha dona e 
varios pícaros! Érache boa, argalleiro! 

—Non hai sitio dende a Cidade Sagrada ata os confíns das oito 
costas no que me poida agachar —contestou Yi Chin Ho—. Son un 
home sabio, mais de que me serve na cadea? Se estivese ceibo, 
estou certo de que podería conseguir e devolve-los cartos ó 
goberno. Coñezo un nariz que me salvaría de tódolos meus 
problemas. 


—Un nariz! —exclamou o carcereiro. 



—Un nariz —dixo Yi Chin Ho. Un nariz salientable, coma quen di, un 
nariz ben salientable. 

O carcereiro levantou as mans desilusionado. 

—Boh, pero mira que es algareiro —riu—. Éche unha mágoa que 
tanta habelencia vaia para o talleiro! 

Logo de dicir iso, deu volta e marchou. Pero ó cabo, como era un 
home de miolos e corazón moles, ben avanzada a noite deixo 
marchar a Yi Chin Ho. 

Foi dereito ó gobernador, atopouno só e acordouno. 

—Este é Yi Chin Ho ou eu non son gobernador! —exclamou o 
gobernador—. Que fai aquí o que debería estar no cárcere 
agardando o talleiro? 

—Prégolle que me escoite, excelencia —dixo Yi Chin Ho, 
anicándose xunto ó leito e acendendo a cachimba no fogar—. Un 
morto non ten valor. É certo, son un morto, sen valor para o 
goberno, para a súa excelencia, ou mesmo para min. Mais se a súa 
excelencia, coma quen di, me concedese a liberdade... 

—Imposible! —exclamou o gobernador—. Ademáis, estás 
condenado a morte. 

—A súa excelencia sabe moi ben que, se son quen de paga-los dez 
mil ghuans, o goberno me perdoará —Yi Chin Ho continuou—. Así 
que, como lle decía, se a súa excelencia me concedese a liberdade 
uns poucos días, como son un home intelixente, darei devolto o 
diñeiro ó goberno e estarei en situación de servir á súa excelencia. 
Estarei en situación de servir cumpridamente á súa excelencia. 

—Tes un plan co que consegui-lo diñeiro? —preguntou o 
gobernador. 



—Teño —dixo Yi Chin Ho. 


—Entón tráemo mañá á noite; agora quero durmir—dixo o 
gobernador e retomou os seus ronquidos. 

Á noite seguinte, co permiso do carcereiro para ausentarse, Yi Chin 
Ho presentouse cabo do leito do gobernador. 

—Es ti, Yi Chin Ho? —preguntou o gobernador—. Te-lo plan? 

—Son, excelencia —respondeu Yi Chin Ho—, e teño o plan aquí. 

—Fala —mandoulle o gobernador. 

—Teño o plan aquí —repetiu Yi Chin Ho—, aquí, na man. 

O gobernador sentou e abriu os ollos. Yi Chin Ho presentoulle na 
man unha folla de papel. O gobernador achegouna á luz. 

—Só é un nariz —dixo. 

—Un pouco estreito por aquí e por aquí, excelencia —dixo Yi Chin 
Ho. 

—Si, un pouco estreito aquí e acolá, como dis —dixo o gobernador. 

—Con todo, é un nariz demasiado ancho, así, todo nun sitio, na 
punta —continuou Y¡ Chin Ho—. A súa excelencia podería buscar 
ese nariz por moitos lugares moito tempo e non o atoparía. 

—Un nariz inusual —admitiu o gobernador. 

—Ten unha espulla —dixo Yi Chin Ho. 

—Un nariz ben inusual —dixo o gobernador—. Nunca vin un coma 
ese. Pero que queres facer con ese nariz, Yi Chin Ho? 



—Procúroo para con el devolverlle o diñeiro ó goberno —dixo Yi 
Chin Ho—. Procúroo para ser útil á súa excelencia e para salva-la 
miña ruín cabeza. Ademáis, procuro que a súa excelencia poña o 
seu selo neste debuxo do nariz. 

O gobernador riu e puxo o selo oficial, e Yi Chin Ho marchou. 
Durante un mes e un día percorreu o camiño real que leva á costa 
do mar do leste, e aló, unha noite, petou forte na porta da mansión 
máis grande dunha rica cidade. 

—Só tratarei co señor da casa —dixo feramente ós asustado 
criados—. É un asunto real. 

Levárono deseguida a unha habitación interior, onde trouxeron o 
señor da casa aínda trusgando os ollos tras espertalo. 

—Es Pak Chung Chang, cacique desta cidade —dixo Yi Chin Ho 
nun ton acusador—. Veño por un asunto real. 

Pak Chung Chang tremeu. Ben sabía que os asuntos reais eran 
sempre asuntos terribles. Os seus xeonllos deron en bater un no 
outro e case caeu ó chan. 

—É tarde —tatexou—. Non sería mellor... 

—Os asuntos do rei nunca esperan! —tronou Yi Chin Ho—. Veña á 
parte comigo, bula. Teño un asunto importante que discutir con 
vostede. É o asunto real —engadiu aínda máis feramente, e a Pak 
Chung Chang caeulle a pipa das frouxas mans repenicando no chan 

Debe saber —dixo Yi Chin Ho cando foron á parte—, que o rei 
padece unha enfermidade, unha enfermidade terrible. Como o 
médico real non foi quen de o curar, cortáronlle a cabeza, nada 
menos. Viñeron médicos das oito provincias a atende-lo rei. 
Discutiron sabiamente e decidiron que para cura-lo rei só cumpría 



un nariz, unha certa clase de nariz, unha clase de nariz moi 
particular. 

Entón convocoume o propio excelentísimo primer ministro. Púxome 
un papel na man. No papel estaba ese nariz peculiar debuxado 
polos médicos das oito provincias, co selo oficial. 

“Vai —dixo o excelentísimo primer ministro —. Atopa este nariz, 
porque a enfermidade do rei é dolorosa. Cando o atopes na cara 
dalgún home, tírallo dunha tallada e tráeo axiña á corte, porque hai 
que sanda-lo rei. Vai e non volvas ata que a túa busca teña éxito”. 
Partín logo a buscalo —dixo Yi Chin Ho—. Procurei no recunchos 
máis remotos do reino, percorrín as oito estradas, busquei nas oito 
provincias e naveguei os mares das oito costas, e velaquí estou. 

Cun gran aceno teatral quitoulle ó papel a banda que o cingía, 
desenrolouno con moitas sacudidas e crepitación, e pegoullo á cara 
a Pak Chung Chang. No papel estaba debuxado o nariz. 

Pak Chung Chang fitouno con ollos desorbitados. 

—Nunca tal... —comezou dicir. 

—Ten unha espulla —dixo Yi Chin Ho. 

—Nunca tal... —tentou repetir Pak Chung Chang. 

—Traia o seu pai aquí —interropeuno Yi Chin Ho severo. 

—O meu ancián e respetabilísimo pai dorme —dixo Pak Chung 
Chang. 

—Por que disimula? —preguntou Yi Chin Ho—. Sabe que é o nariz 
do seu pai. Tráiamo para poder cortarllo e marchar. Bula, se non 
quere que faga un informe negativo sobre vostede. 

—Teña piedade! —exclamou Pak Chung Chang, caendo de xeonllos 
—. É imposible! É imposible! Non pode cortarlle o nariz ó meu pai. 
Non pode baixar á sepultura sen o seu nariz. Será motivo de 



escándalo e chacota e tódolos meus días e noites serán infelices. 
Recapacite! Informe de que non atopou tal nariz nas súas viaxes. 
Vostede tamén ten un pai. 

Pak Chung Chang abrazou os xeonllos de Yi Chin Ho e escorregou 
chorando ata as súas sandanlias. 

—É estraño, pero as súas bágoas abrándanme o corazón —dixo Yi 
Chin Ho—. Eu tamén coñezo a devoción e respeto filiais. Mais... — 
dubidou, logo engadiu, coma se pensanse en voz alta— custaríame 
a cabeza. 

—Canto vale a súa cabeza? —preguntou Pak Chung Chang cunha 
voz débil e baixa. 

—É unha cabeza sen importancia —dixo Yi Chin Ho—. É unha 
cabeza extremadamente insignificante pero, como tamén o é a miña 
estupidez, non podo valorala en menos de cen mil ghuans. 

—Sexa —dixo Pak Chung Chang, poñéndose en pé. 

—Necesitarei cabalos para leva-lo tesouro —dixo Yi Chin Ho—, e 
homes para gardalo ben de camiño polas montañas. Hai landróns 
ceibos por aí. 

—Hai ladrón ceibos por aí —repetiu Pak Chung Chang tristeiro—. 
Será como desexa, mentres o nariz do meu ancián e respetabilísimo 
pai quede no seu sitio. 

—Non lle conte a ninguén o que aconteceu aquí —dixo Yi Chin Ho 
—, ou mandarán serventes máis leais ca min a corta-lo nariz do seu 
pai. 

Marchou logo Yi Chin Ho polas montañas, coa ledicia no corazón e 
unha canción alegre a soar nos axouxeres randeantes dos ponis 
cargados co tesouro. 



Queda pouco que contar. Yi Chin Ho prosperou co paso dos anos. 
Grazas ó seu esforzo o carcereiro conseguiu co tempo a dirección 
de tódalas prisións de Cho-sen; o gobernador, finalmente, 
trasladouse á Cidade Sagrada para se-lo primeiro ministro do rei; e 
Yi Chin Ho converteuse en amigo íntimo do rei e sentou á súa mesa 
ata a fin da súa plena e opulenta vida. Pola contra, Pak Chung 
Chang tornouso saudoso, e deu en menea-la cabeza tristemente e 
verquer bágoas dos ollos sempre que miraba o caro nariz dos seu 
ancián e respetabilísimo devanceiro. 



